Informácia
o stave  bezpečnosti a ochrany zdravia pri práci,  pracovnej úrazovosti, chorôb z povolania a iných poškodení zdravia z práce v rezorte Ministerstva vnútra 
Slovenskej republiky v roku 2008

1.	Úvod
Na základe uznesenia vlády Slovenskej republiky  č.475 zo dňa 11. 6. 2003-úloha B.4,  podľa podkladov, ktoré boli zaslané listom  Ministerstva práce, sociálnych vecí a rodiny Slovenskej republiky zo dňa 23. 1. 2009 pod č. z. 2429/2009  a č. s.1827/2009-I/10 bola vypracovaná informácia o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia z práce v rezorte Ministerstva vnútra Slovenskej republiky za rok 2008.

2.	Orgány dozoru (stručná charakteristika príslušného dozorného orgánu)
Výkon inšpekcie práce v rámci Ministerstva vnútra Slovenskej republiky zabezpečoval odbor riadenia služobného pomeru sekcie riadenia ľudských zdrojov podľa zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov (ďalej len „zákon č. 124/2006 Z. z.“), podľa zákona č. 125/2006 Z. z.  o inšpekcii práce a o zmene a doplnení zákona  č. 82/2005 Z. z. o nelegálnej práci  a nelegálnom zamestnávaní a o zmene a doplnení niektorých zákonov v znení neskorších predpisov (ďalej len „zákon č. 125/2006 Z. z.“), zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov, zákona č. 315/2001 Z. z. o Hasičskom a záchrannom zbore v znení neskorších predpisov a nariadenia Ministerstva vnútra Slovenskej republiky č. 22/1998 o rezortnom odbornom dozore na kontrolu bezpečnosti práce a ochrany zdravia a požiarnej ochrany v rezorte MV SR. Na základe zákona č. 125/2006 Z. z.  je pripravené nariadenie Ministerstva vnútra Slovenskej republiky o inšpekcii práce, ktorého schválenie oddialili organizačné zmeny  v rezorte Ministerstva vnútra Slovenskej republiky.
  
3.	Ciele, úlohy a priority dozorného orgánu v danom roku
	V roku 2008 bol dozor zameraný najmä na dodržiavanie právnych predpisov a ostatných predpisov na zaistenie bezpečnosti a ochrany zdravia pri výkone služby a pri práci, bezpečnosti technických zariadení, na systémy riadenia bezpečnosti a ochrany zdravia pri práci a zavedenie systémovej inšpekcie práce. Hlavný dôraz sa kládol na posúdenie projektovej dokumentácie stavieb  v oblasti bezpečnosti a ochrany zdravia pri práci, najmä na posúdenie vyhodnotenia neodstrániteľných nebezpečenstiev a neodstrániteľných ohrození, ktoré vyplývajú z navrhovaných riešení v určených prevádzkových a užívateľských podmienkach, posúdenie rizika pri ich používaní a návrh ochranných opatrení proti týmto nebezpečenstvám a ohrozeniam, tak ako to stanovuje § 4 zákona č. 124/2006 Z. z. Ďalej sa poskytovalo poradenstvo zamestnávateľom, policajtom a zamestnancom v oblasti bezpečnosti a ochrany zdravia pri práci a bezpečnosti technických zariadení. Pri stavebných konaniach, preberacích konaniach i kolaudačných konaniach sa uplatňovali  požiadavky bezpečnosti a ochrany  zdravia pri práci a požiadavky bezpečnosti technických zariadení. 

4.	Subjekty kontrolované dozorným orgánom
	Kontrolované subjekty v rámci  stavebného konania: 
•	OR PZ Prešov, 
•	SOŠ PZ Košice, 
•	HS Trenčín
•	OO PZ Partizánske, 
•	HS Levoča
•	OO PZ Vrbové, 
•	OO PZ Bidovce,
•	OR PZ Topoľčany
•	OO PZ Jarovnice
•	PT Brezová pod Bradlom
•	OR HaZZ Nové Zámky

5.	Zistený stav v subjektoch kontrolovaných dozorným orgánom
Výkon inšpekcie práce prebiehal súbežne so stavebným konaním a bol zameraný na zistenie, či navrhovaná projektová dokumentácia rieši odstránenie nedostatkov, zistených pri predchádzajúcich kontrolách, či projektant odstránil zistené nedostatky v projektovej dokumentácii v oblasti bezpečnosti a ochrany zdravia pri práci.  Stav bezpečnosti a ochrany zdravia pri práci v kontrolovaných subjektoch bude po realizácii stavebných prác na požadovanej úrovni. 

6.	Najzávažnejšie zistenia dozorného orgánu v kontrolovaných subjektoch
		Výkon inšpekcie práce bol zameraný hlavne na posúdenie projektovej dokumentácie plánovaných stavebných prác, najmä na splnenie povinnosti projektanta vyhotoviť projekty tak, aby vyhovovali požiadavkám vyplývajúcim z právnych predpisov a ostatných predpisov na zaistenie bezpečnosti a ochrany zdravia pri práci, pričom súčasťou projektov musí byť vyhodnotenie neodstrániteľných nebezpečenstiev a neodstrániteľných ohrození, ktoré vyplývajú z navrhovaných riešení v určených prevádzkových a užívateľských podmienkach a posúdenie rizík pri ich používaní so súčasným návrhom ochranných opatrení proti týmto nebezpečenstvám a ohrozeniam. Väčšina projektantov túto zákonnú podmienku nesplnila a projekty nespĺňali požiadavky  bezpečnosti a ochrany zdravia pri práci. Niektorí projektanti v snahe splniť si túto povinnosť, citovali právne predpisy (aj to často už neplatné) z oblasti BOZP. Mnohí projektanti vôbec nepochopili podstatu problému, že pri návrhu stavebných prác musia vedieť posúdiť ako je ohrozená bezpečnosť a zdravie pracovníkov pri realizácii a musia navrhnúť ako čeliť neodstrániteľným nebezpečenstvám a neodstrániteľným ohrozeniam. Ďalším zisteným nedostatkom je, že ani oprávnené právnické osoby pri posudzovaní projektovej dokumentácie na tento problém projektantov neupozorňovali.

7.	 Nápravné opatrenia dozorného orgánu
	Zistené nedostatky, ktorých odstránenie si nevyžadovalo investičné náklady, boli priebežne odstránené. Odstránenie nedostatkov, ktorých riešenie si vyžaduje investičné náklady, sa rieši zaradením do investičných zámerov.   

8.	Sankčné opatrenia dozorného orgánu
	V rámci rezortu Ministerstva vnútra Slovenskej republiky sa sankčné opatrenia nerealizujú, nakoľko vnútrorezortný systém umožňuje inými opatreniami dosiahnuť potrebnú nápravu.

9.	Stav a vývoj pracovných úrazov a chorôb z povolania
	Ako je možné vyčítať z priložených tabuliek o úrazoch, počet úrazov v rezorte Ministerstva vnútra Slovenskej republike má klesajúcu tendenciu, klesol aj počet smrteľných úrazov. Najčastejšou príčinou závažných pracovných úrazov (PN nad 42 dní) ako to vyplýva z tabuľky č. 10 a ostatných registrovaných pracovných úrazov (PN viac ako 3 dni, ale menej ako 42 dní) ako to vyplýva z tabuľky č. 13 je nedostatok osobných predpokladov na riadny pracovný výkon, čo je v prvom prípade 36,25 % a druhom prípade 38,869 %.
 
10.	Spolupráca dozorného orgánu
	Dozorný orgán úzko spolupracuje s Národným inšpektorátom práce a  s obdobnými dozornými orgánmi.
 
11.	Opatrenia dozorného orgánu na zlepšenie stavu
	Opatrenia dozorného orgánu vyplývajú zo zistených nedostatkov  počas inšpekčnej činnosti, posudzovania projektových dokumentácií, účasti na preberacích konaniach a kolaudačných konaniach a ďalších aktivitách. Snahou prijatých opatrení je zníženie počtu smrteľných i závažných úrazov, zlepšenie pracovného prostredia pre všetkých zamestnancov v rezorte Ministerstva vnútra Slovenskej republiky.

12.	Činnosť dozorného orgánu 
12.1.	Personálne údaje –  výkon inšpekcie práce v rezorte ministerstva vnútra Slovenskej republiky zabezpečovali dvaja výkonní inšpektori.
12.2.	Výkony  - sú uvedené  v tabuľkovej časti správy.
12.3.	Poradenská činnosť – v roku 2008 boli poskytnuté informácie 497 prípadoch, v roku 2007 boli poskytnuté informácie v 473 prípadoch, v roku 2006 boli poskytnuté informácie v 489 prípadoch, v roku 2005 - 695 prípadoch.
12.4.	Informácie boli poskytované najmä zamestnancom rezortu, ale i projektantom a realizátorom stavieb.
12.5.	Sťažnosti a podnety v sledovanom období neboli.
12.6.	Príprava predpisov a technická normalizácia – v súčasnosti sa na základe organizačných zmien prepracováva interný predpis, ktorý upravuje inšpekciu práce v rezorte Ministerstva vnútra Slovenskej republiky.  V rámci pripomienkových konaní sa odbor riadenia služobného pomeru vyjadroval k materiálom Ministerstva práce, sociálnych vecí a rodiny Slovenskej republiky, Ministerstva zdravotníctva  Slovenskej republiky, Ministerstva výstavby a regionálneho rozvoja  a k materiálom ďalších rezortov.

13.	Záver
	Napriek nedostatočnému počtu výkonných inšpektorov (dvaja zamestnanci odboru riadenia služobného pomeru sekcie riadenia ľudských zdrojov MV SR)  boli dosiahnuté prijateľné výsledky v oblasti inšpekcie práce. Je predpoklad, že po prijatí pripravovaného interného predpisu a zvýšenia počtu výkonných inšpektorov a počtu bezpečnostných technikov podľa zákona č. 124/2006 Z. z. budú výsledky v oblasti bezpečnosti a ochrany zdravia pri práci v rezorte Ministerstva vnútra Slovenskej republiky priaznivejšie.

Príloha D

BOZP pri výkone služby policajta 
(MV SR)

Zdroj údajov: MV SR